ધારો કે કાશ્મિરને એક રાજ્ય ન ગણતાં એક વિસ્તાર ગણીએ અને જમ્મુ–કાશ્મિરના રાજ્યમાં જમ્મુમાં રહેલા હિન્દુઓના મત લેવા આમ કહ્યું એમ માનીએ, તો જમ્મુમાં મુસ્લિમો પણ રહે જ છે. જે કાયદાઓ કાશ્મિરમાં લાગુ પડે છે તે કાયદાઓ જમ્મુમાં પણ લાગુ પડે છે. આ મુદ્દાથી જમ્મુમાંના મુસ્લિમોના મત ગુમાવવાનો વારો આવે જ. આ બીજેપીને પોષાય નહીં. અને આમેય જમ્મુના હિન્દુઓના મત તો બીજેપીના જ ગણાય છે. જો કે એક વાત નોંધવા જેવી છે કે લેખકશ્રીએ “મુસ્લિમ” શબ્દ નહીં પણ “કાશ્મિરી”ઓ શબ્દ વાપર્યો છે. અને તેથી સમગ્ર કાશ્મિર જનતા કલમ ૩૭૦ પરત્વે સંવેદનશીલ છે એવો અર્થ થાય. અને જ્યારે આમ કહીએ ત્યારે કાશ્મિરનો અર્થ જમ્મુ–કાશ્મિર રાજ્ય થાય છે. એટલે કે સંવેદનશીલતાની વ્યાપકતા વધે છે. અને જ્યારે વાત આ રીતની હોય ત્યારે બીજેપીનો કલમ ૩૭૦ પરત્વેનો અભિગમ “આવ પથરા પગ ઉપર” એવો થાય. પણ આપણા લેખકશ્રીની તારવણી “વદતો વ્યાઘાત” જેવી છે. નરેન્દ્ર મોદીએ એમ કહ્યું હતું કે કલમ ૩૭૦થી રાજ્યને શો લાભ થયો તેની ચર્ચા થવી જોઇએ.